google/wiki40b huggingface dataset:
ג'אנג צ'יאן

חייו

ג'אנג נולד בעיר חַאנְג'וֹנְג  של ימינו, בפרובינציית שאאנשי. מעט מאוד ידוע על קורות חייו, ועיקר התיאור במקורות נע סביב התרומה שלו בעת השירות אצל הקיסר ווּ (Wu). בשנת 138 לפנה"ס, בתקופת שושלת האן, נשלח ג'אנג על ידי הקיסר וו, לכרות בריתות עם אנשי עם היוּאֶה-גִ'י , כנגד אויביה העיקריים של סין, עם הנוודים שיונגנו, שהיוו בתקופה זו את עיקר הכוח הצבאי במזרח אסיה ושלטו ממנצ'וריה ועד לאזורים המערביים. 
ג'אנג יצא לשליחות מצ'אנג-אן, עם משלחת של כ-100 חיילים, אל עבר העם היואה-ג'י. המסע היה קשה ובדרך נלקחו ג'אנג וחייליו בשבי השיונגנו. לאחר עשר שנים בשבי, שבמהלכן התחתן והפך לאב, הצליח ג'אנג להימלט משומריו, והמשיך בדרכו לחפש אחר מדינת יואה-ג'י. בדרכו הגיע אל המדינה דַה-יוּאָן . שליטהּ של מדינה זו שמע על עוצמתה של שושלת האן ושאף לפתח עימה יחסי ידידות, לכן שמח לארח את ג'אנג ושלח אליו מדריכים ומתורגמנים שליוו אותו אל מדינת קַאנְג-ג'וּ (Kangju) הסמוכה ליואה-ג'י.
 
לבסוף הגיע ג'אנג ליואה-גי והתקבל בברכה, אך כאשר החל לדבר על מטרת ביקורו, סירב השליט להצטרף אל שושלת האן במתקפה כנגד השיונגנו. הוא טען שהמרחק בין סין ויואה-ג'י גדול מדי, ולכן לא ניתן יהיה לסייע ישירות ומיידית זו לזו בעת מתקפה. מלבד זאת, לטענת השליט, מדינתו הצליחה להתפרש לרוחב האזור, ותושביה נהנו מרווחה כלכלית והיו מאושרים דיים. 
ג'אנג נשאר במדינת יואה-ג'י למעלה משנה, אך כשל בכריתת הברית שלשמה נשלח, ולבסוף החליט לשוב לסין. בדרכו חזרה נלקח שוב בשבי על ידי השיונגנו. כעבור למעלה משנה, ברח במהלך מריבות פנימיות של השיונגנו. כך, לאחר 13 שנה מחוץ לארצו, חזר ג'אנג לצ'אנג-אן, בלוויית חייל אחד בלבד מתוך המשלחת עימה יצא לדרך. לאחר שובו, שיבח אותו הקיסר ווּ על פיקחותו ועל עוז-רוחו. הוא התרשם מסיפוריו ובמיוחד מסיפורו אודות זן מיוחד של סוסים, אשר גודלו בשדות המרעה העשירים באזור אוזבקיסטן. סוסים חזקים אלו נראו לקיסר כפתרון טוב כנגד הטקטיקות האכזריות של חיל הפרשים של השיונגנו. כמו כן, הכרת המדינות הרבות באזורים המערביים גרמה לקיסר להכיר בחשיבות שביצירת קשרי כלכלה ומסחר עימן. 
ג'אנג נפטר בשנת 114 לפנה"ס. מסעו, על אף שנכשל, היווה את הבסיס לדרך המשי, וג'אנג מכונה לעיתים "אבי דרך המשי".
איפה את, ברנדט

תמצית העלילה

ברנדט פוקס, בעלה אלגין בראנש ובתם בי בראנש מתגוררים בסיאטל. ברנדט ואלגין מתכוננים להגשים את הבטחתם לבי – שיט לאנטארקטיקה. אלגין עסוק מאוד בניהול מיזם "סמנתה 2", מיזם הדגל של מיקרוסופט להפעלת חפצים בכוח המחשבה. ברנדט, אדריכלית מצטיינת, פרשה מהמקצוע 20 שנה קודם לכן, לאחר שאדם עשיר, שקנה ממנה את ביתה שאותו תכננה ועליו זכתה בפרס, הרס אותו. זמן מה לאחר הפרישה, ברנדט חוותה מספר הפלות ונכנסה לשמירת הריון, שבסופו נולדה בי. בי נולדה פגה ועם מום לבבי חמור שבגללו אושפזה מלידתה ועד גיל הגן ונותחה מספר פעמים. ברנדט החלה לשקוע בדיכאון כתוצאה מכך, אך לא נטלה אף תרופה נוגדת דיכאון שקיבלה במרשם. התפקוד של ברנדט כעקרת בית לקוי (מעולם לא ניסתה לתקן את הבית בו המשפחה מתגוררת), והיא סולדת מחברת בני אדם, אך היא מקפידה להביא את בי מדי יום לבית הספר ולהחזירה ממנו. בי עומדת לסיים את לימודיה בבית הספר היסודי, ומתכננת לעבור ללמוד בפנימייה שבה למדה אמה. לניהול ענייני היומיום מסתייעת ברנדט בעוזרת וירטואלית, מאנג'ולה קאפור, המתגוררת בהודו ומקבלת מברנדט הנחיות בדואר אלקטרוני.
שלל אירועים משבשים את חייהם של ברנדט ואלגין וגם את חייה של שכנתם אודרי גריפין, ובשיאם של אירועים אלה מתברר שמאנג'ולה קאפור היא למעשה קבוצת האקרים רוסית, וברנדט נעלמת, זמן קצר לפני הטיול לאנטארקטיקה (היא שלחה מכתב הסבר לבי, אך המכתב לא הגיע עקב תקלה). תחילה, אודרי גריפין, שכנתה של ברנדט המתגוררת מתחת לגבעה עליה שוכן ביתה של ברנדט, התעקשה שתגזום את שיחי האוכמניות בגינתה של ברנדט, שטיפסו לזו של אודרי. כיוון שברנדט הייתה אדריכלית בהשכלתה, היא ידעה שהשיחים סופגים את מי הגשמים ומונעים מהם להגיע לאדמה בחצרה של אודרי. למרות זאת ברנדט הסכימה לבקשה משום ששנאה את אודרי כמו את יתר האמהות, אותן כינתה "יתושים". אודרי לא הסתפקה בכך, והפיצה שמועה שברנדט ניסתה לדרוס אותה. לאחר כמה ימים, גשם סוער סוחף מפולת בוץ לביתה של אודרי, וזו מאשימה את ברנדט. בימים שבין גיזום השיחים לבין המפולת, ברנדט ביקרה בבית המרקחת במטרה לקבל תרופות לטיפול במחלת ים שמנג'ולה הזמינה עבורה. מתברר כי הן הכילו חומר אנטי פסיכיאטרי הקרוי הלדול, וברנדט חששה ליטול תרופות אלו מחשש לתופעות הלוואי. אלגין היה בדרכו לביקור במסעדה יחד עם צוות עובדיו באותו הערב, ומצא את ברנדט ישנה על ספה באותו בית מרקחת. המרשם לתרופה והסכסוך בין ברנדט לאודרי, גרמו לאלגין לשלוח מכתב לפסיכיאטרית מפורסמת בבקשה לאשפז את ברנדט. כעבור זמן מה מתברר שברנדט הפליגה לאנטארקטיקה לבדה, כשאודרי התחרטה על מעשיה והבריחה את ברנדט לביתה. אלגין ובי נוסעים אף הם לאנטארקטיקה – אלגין בתקווה שהטיול ישכיח מבי את הצער על היעלמות אמהּ, ובי על מנת לחפש את אמה החל מהמקום האחרון שבו נראתה.

עיבוד לסרט

בינואר 2013 רכשו שתי חברות הפקה את הזכויות לסרט על פי הספר. בשנת 2019 החלה הקרנתו של הסרט "איפה את, ברנדט", בבימויו של ריצ'רד לינקלייטר, שבו קייט בלאנשט מגלמת את דמותה של ברנדט, בילי קרודופ מגלם את דמותו של בעלה, אלגין, אמה נלסון מגלמת את בתם, בי, וקריסטן ויג היא שכנתם אודרי.
Them Crooked Vultures

היסטוריה

שיתוף הפעולה בין שלושת חברי הלהקה הוזכר בתקשורת לראשונה בשנת 2005 על ידי גרוהל בראיון למגזין מוג'ו שבו הצהיר: "הפרויקט הבא שאני מנסה להתחיל כולל אותי כמתופף, ג'וש הומי על הגיטרה וג'ון פול ג'ונס כבסיסט. זה האלבום הבא. זה לא יהיה גרוע."
הלהקה הופיעה לראשונה במועדון "מטרו" בשיקגו, ב-9 באוגוסט 2009. ההופעה ארכה כ-80 דקות וכללה שירים מקוריים של הלהקה בלבד, ביניהם הושמעו לראשונה ""Elephants", "Scumbag Blues", "Caligulove" ושיר הסיום "Nobody Loves Me And Neither Do I".
הופעתה הראשונה של הלהקה באירופה הייתה ב-19 באוגוסט 2009, באמסטרדם.
ב-1 בספטמבר 2009 הכריזה הלהקה כי תקיים שני סיבובי הופעות בצפון אמריקה ובבריטניה באוקטובר ובדצמבר 2009, בהתאמה. כלל הכרטיסים לסיבוב ההופעות בבריטניה נמכרו בתוך פחות מ-12 דקות, הישג חסר תקדים בהתחשב בכך שהלהקה טרם הוציאה סינגל אחד רשמי בעת המכירה.
ב-26 באוקטובר שוחרר הסינגל הראשון של הלהקה, שנקרא "New Fang". מספר ימים לאחר מכן, שוחרר הסינגל להורדה בחינם באינטרנט. זמן קצר אחר כך, הלהקה פרסמה באתר שלה את אלבום הבכורה במלואו בשיטת סטרימינג ואף שלחה אותו באמצעות דואר אלקטרוני לרשימת התפוצה שלה, תחת הכותרת "לעזאזל עם הסבלנות, בואו נרקוד".
אלבום הבכורה של הלהקה, הנושא את שמה, שוחרר לחנויות באופן רשמי ב-16 בנובמבר 2009.
דייב גרוהל אישר כי הלהקה עובדת על אלבום נוסף, שיהיה לדבריו "עוצמתי יותר מהאלבום הראשון".
תחנת רדיו

תחנת רדיו היא ארגון העוסק בשידור קול לציבור הרחב. באופן מסורתי, תחנות רדיו שידרו 
באוויר בעזרת גלי רדיו דרך משדר ואנטנות. כיום, רבות מהתחנות משדרות דרך תשתית הטלוויזיה בכבלים, רשתות מקומיות, לוויינים או האינטרנט.
שידור תוכניות בזמן אמת ידוע בתור שידור חי. בתחילה שידרו תחנות הרדיו בשידור חי בלבד, אולם עם שיפור טכנולוגיות הקלטת הקול, נוצרה עלייה במספר התוכניות ששידרו חומרים שהוקלטו מראש. הזרם הנוכחי הוא אוטומציה של תחנות רדיו, חלקן פועלות ללא ניהול אנושי ישיר ומשתמשות בחומר מוקלט בלבד שמשודר בשליטת מחשב.
כיום, למרבית התחנות יש שידורי רדיו באינטרנט, וניתן לשמוע את רוב התחנות מכל מקום בעולם. כך הוסרה המגבלה הגאוגרפית אשר חלה בעבר על תחנות רדיו. כמו כן, הוקמו תחנות רדיו שמשדרות דרך האינטרנט בלבד וכך ניתן להאזין להן דרך הרשת אך אין להם קיום אמיתי בעולם גלי הרדיו.
הפעלתה של תחנת רדיו המשדרת באמצעות גלי רדיו מחייבת קבלת רישיון, עקב מספרם המוגבל של התדרים המאפשרים פעילות זו.

תוכן השידורים

תחנת רדיו פועלת בערוץ שידורים יחיד או בערוצים אחדים המשדרים במקביל. בדרך כלל פועל כל ערוץ במשך כל שעות היממה וכל ימות השבוע, אך יש ערוצים, ששידוריהם מוגבלים רק לחלק משעות היממה. כל ערוץ מתאפיין במדיניות שידורים משלו, הבאה לידי ביטוי בלוח השידורים המפורט שלו.
תחנות רדיו רבות משלבות RDS בשידוריהן, ובכך מאפשרות למקלט הרדיו להציג את שם התחנה, ולעבור לתחנות אחרות המשדרות דיווחי תנועה.
תל תענך

תֵּל תַּעְנַךְ הוא תל יישוב קדום בדרום עמק יזרעאל, בצד הכביש ג'נין-מגידו, כקילומטר מהכפר הפלסטיני תיעניק.
התל מזוהה עם העיר הקדומה תַּעְנַךְ, הנזכרת לראשונה בשנת 1468 לפנה"ס ברשימות ובתעודות מצריות מהמאה ה-15 לפנה"ס בהקשר לכיבוש העיר תל מגידו הסמוכה. תענך מופיעה גם במכתבי אל-עמארנה מכתב א"ע 248, על פי מכתב זה מתלונן מושל(?) בשם יַשדַתַ במכתב ששלח למלך מצרים, שאנשי תענך שדדו את כל מה שנתן לו המלך, הרגו את שווריו וגרשו אותו ולכן הוא נמצא עם בירידיה שליט מגידו.
נראה שהמקום הפך ליישוב דל בתקופת בית ראשון ונותר כך עד סוף ימי הביניים למעט ארמון-מבצר מהמאות ה-11-12 לספירה.

תענך במקרא

בתקופת כיבושי יהושע בן נון, נמנה מלכה של תענך עם 31 המלכים אשר לחמו נגד צבאו של יהושע, כאמור:
"מֶלֶךְ תַּעְנַךְ אֶחָד" (ספר יהושע, פרק י"ב, פסוק כ"א).
לאחר תבוסת מלכה בידי יהושע סופחה העיר תאורטית לנחלת שבט מנשה, אך האחרונים לא הצליחו בפועל לכובשה והיא בעצם התקיימה כעין אוטונומיה בתוך נחלתם של בני מנשה, כפי שבא לידי ביטוי בספר יהושע: "וַיְהִי לִמְנַשֶּׁה...וְיֹשְׁבֵי תַעְנַךְ וּבְנֹתֶיהָ...וְלֹא יָכְלוּ בְּנֵי מְנַשֶּׁה לְהוֹרִישׁ אֶת הֶעָרִים הָאֵלֶּה וַיּוֹאֶל הַכְּנַעֲנִי לָשֶׁבֶת בָּאָרֶץ הַזֹּאת" (פרק י"ז, פסוקים י"א-י"ב).
רק בימי דבורה הנביאה עלה בידם של בני ישראל לספח רשמית את העיר לתחומו של שבט מנשה, וזאת לאחר הקרב המפורסם בין צבאה של דבורה בפיקודו של ברק בן אבינועם ולבין צבאו של יבין מלך חצור בפיקודו של שר צבאו סיסרא.
עוד בימי יהושע הוחלט שהעיר תשמש כעיר לוויים, ובימי שלמה המלך נכללה העיר יחד עם בית שאן ומגידו במחוז החמישי של הממלכה.

חפירות ארכאולוגיות

החפירות הראשונות נערכו בשנים 1904-1902 בידי ארנסט זלין מאוניברסיטת וינה. בתחילת החפירה השתתף בו גם גוטליב שומכר ולאחר גילוי מכתבי תענך על גבי לוחות טין בכתב היתדות הצטרף לחפירה בדז'יך הרוזני.
בחפירות שנערכו במקום נתגלו מבני ציבור ומגורים, מזבח קטורת ומקטר, שרידי ביצורים מתקופת הברונזה המאוחרת ותקופה הברזל, וכן עשרות לוחות חרס הכתובים בכתב היתדות האכדי, הקרויים מכתבי תענך. זהו הריכוז הגדול ביותר של לוחות חרס הכתובים בכתב אכדי שנתגלה בארץ עד כה. דוחות החפירה התפרסמו בשנת 1905.
חפירה שנייה בתל נערכה על ידי משלחות אמריקאיות. החפירות נערכו בשנים 1963, 1966 ו-1968. נחפרו ארבעה שטחי חפירה בדרום מערב התל. מטרת החופרים הייתה לברר את אופי הביצורים, מבני המגורים, המבנים התעשייתיים, בנייני ציבור ופולחן
חן ארצי סרור

ביוגרפיה

חן ארצי סרור נולדה וגדלה בנתניה למשפחה דתי-לאומית. בנעוריה נקראה חן סרור. למדה באולפנה ושירתה בגלי צה"ל כמפיקה. לאחר שסיימה את שירותה ב-2009 החלה לעבוד בידיעות אחרונות כעורכת, ובמקביל היא פירסמה טורי דעה באתר ynet. בשנת 2014 מונתה כרכזת כתבים בעיתון בנוסף לכתיבת כתבות בידיעות אחרונות. נושאי כתיבתה הם דת ומדינה, יהדות כתרבות, החברה הישראלית וזכויות נשים. בנוסף, כותבת ארצי סרור במיזם 929 - תנ"ך ביחד.
לארצי סרור תואר ראשון בספרות ופילוסופיה יהודית ותעודת הוראה במחשבת ישראל מתוכנית המצטיינים אופקים באוניברסיטת תל אביב. לימדה בבתי ספר תיכוניים את מקצוע מחשבת ישראל.
ריקי שרובר מרקוזה

חייה

נולדה בניו יורק למיליונר ואיל הנפט היהודי מיילס שרובר ולאשתו הראשונה. 
שרובר נולדה בניו יורק, ועברה עם אמה ואחותה למקסיקו סיטי. בשנת 1947 שבה עם משפחתה לניו יורק, שם השלימה את לימודיה. מגיל צעיר גילתה עניין ועירנות בלתי מצויים בנושאי השוויון, זכויות האדם והמלחמה נגד הגזענות. המשיכה את לימודיה בריוורדייל ואת לימודי הקולג' שלה עשתה באוברלין קולג', אוהיו.
בראשית שנות השישים שהתה בישראל, כמתנדבת בקיבוץ עין החורש. היא עבדה בענפי המשק השונים והתמסרה במיוחד לעבודה בפרדס ובכרם. מיילס שרובר העביר אז את ביתו לירושלים יחד עם אשתו השנייה, הנדבנית הידועה גיטה שרובר, שלימים הייתה בין התורמים והבונים הגדולים של ירושלים. 
את לימודי הבלשנות והפילוסופיה החלה ריקי שרובר באוניברסיטת ברנדייס. שם גם פגשה לראשונה את הפילוסוף היהודי גרמני המפורסם הרברט מרקוזה, מדמויות המפתח באסכולת פרנקפורט. ואחר כך למדה אצלו בסן דייגו בשנות השבעים. ההיכרות הקרובה ביניהם, חרף הפרש השנים הרב, כארבעים שנה, נמשכה ואף הפכה לנישואים. לאחר שהתאלמן מרקוזה מאשתו השנייה, נישאו בשנת 1976. הרברט מרקוזה נפטר זמן קצר לאחר נישואיהם, בשנת 1979.
ריקי שרובר מרקוזה שלטה היטב בכמה לשונות, ובהן ספרדית, צרפתית, גרמנית ועברית. הייתה גם זמרת חובבת, נגנית גיטרה וסטנדאפיסטית. ספרה הגדול בפילוסופיה עוסק במשנתו של מרקס הצעיר. מפעל חייה היה הקמת מרכז להבנה ולהכרה הדדית, בין אמריקאים והיספנים, שהוקם בדרום קליפורניה. נפטרה ממחלת הסרטן בשנת 1988. לאחר פטירתה בדמי ימיה, נקרא המוסד על שמה, ואחותה ממשיכה לנהל את המרכז.
ג'מבורי הצופים העולמי ה-21

ג'מבורי הצופים העולמי ה-21 התקיים בחודשים יולי-אוגוסט בשנת 2007 והיה שיא הפעילות לכבוד חגיגות מאה שנות הצופיות של תנועת הצופים העולמית. האירוע התקיים באנגליה לסימון מאה שנה לאחר הקמת תנועת הצופים באי הברונזה Brownsea Island.
האירוע נמשך 12 ימים בין 27 ביולי עד 8 באוגוסט, ב Hylands Park, Chelmsford, Essex. האתר נבחר בזכות הגישה הקלה לתחבורה מהאוויר ומהים ובגלל הקירבה ל Gilwell Park, אתר מחנאי חשוב ומרכז הכשרה למדריכי צופים.
מעל 38,000 צופים ומדריכים הגיעו מ 158 מדינות שבהן מוכרים ארגוני צופים לאומיים (הכרה על ידי תנועת הצופים העולמית), כאשר עוד יותר מ 50,000 אחרים הגיעו לביקור של יום אחד. בנוסף היו יותר מ 8,600 חברים ב"צוות התמיכה הבינלאומי" (International Service Team) שגם הם הגיעו מכל העולם.

מטרה

הג'מבורי הראשון התקיים בשנת 1920, ב Olympia שבאנגליה. מאז, האירוע מתקיים באופן קבוע כל 4 שנים, כאשר הייתה הפסקה בין השנים 1937 ל 1947 בגלל מלחמת העולם השנייה, וגם בין השנים 1975 ל 1983 בגלל חוסר יציבות פוליטית באיראן. הג'מבורי אורח על ידי הרבה מדינות, למרות שעדיין לא התקיים ג'מבורי עולמי ביבשת אפריקה. מטרת הג'מבורי היא לקדם חברות בינלאומית ולפתח את הצעירים.

משתתפים

האירוע היה פתוח לכל חברי תנועת הצופים העולמית (WOSM) בין הגילאים 14 ל 17. חברות ארגון הצופות העולמי (WAGGGS) היו יכולות להשתתף באישור ארגון הצופים הלאומי שלהן. על המבקשים להשתתף היה לעבור תהליך של בחירה ואף מיונים.
מבוגרים השתתפו בתפקידי תמיכה כחברי "צוות התמיכה הבינלאומי" (IST), כצוות תמיכה לאומי (לכל מדינה), כמובילי גדודים (מדריכים) או כחברי צוות ההקמה של הג'מבורי.
מבקרים (Day visitors) מכל הגילאים היו מוזמנים גם כן לאירוע אך הוגבלו בתאריכים מסוימים ובאזורי ביקור מוגבלים.
הג'מבורי היה האירוע השני בגודלו אי-פעם, עם 38,074 משתתפים וצוות, אך עם יותר מדינות מכל ג'מבורי קודם, ויותר מ 42,000 מבקרים. הג'מבורי השלישי בשנת 1929 היה הג'מבורי הגדול ביותר עם 50,000 משתתפים.
החנות Scouts Shops Ltd, אשר הייתה אחראית על רכישת ציוד רב עבור ג'מבורי הצופים העולמי ה-21, דיווחה כי עלות הפלדה בשוק העולמי גדלה כתוצאה מההזמנות של הג'מבורי.

ישראל בג'מבורי

המשלחת הישראלית כללה כ- 120 חניכים מכל רחבי המדינה, יהודים, ערבים ודרוזים. בנוסף, ליוו את המשלחת מבוגרים הפועלים בתנועה באופן שוטף חלקם כשכירים וחלק כדרג מתנדב. צביקה קרש, יושב ראש התאחדות הצופים והצופות בישראל הצטרף גם הוא למשלחת ורותם יואלי, מזכ"ל תנועת הצופים העבריים הגיע לביקור של שלושה ימים. את המשלחת ליוו וביקרו כתבי חדשות מהעיתונות ומהטלוויזיה הישראלית וגם מנהל התוכן של אתר תנועת הצופים העבריים דאז, נדב שמגר.

נושא

לכל ג'מבורי יש נושא משלו, ובשנת 2007 הנושא היה: "עולם אחד, הבטחה אחת". המוטו הופיע על תגי הג'מבורי של כל מדינה בשפתה שלה וגם מופיע במילים של שיר הג'מבורי.

הכנות

ההכנות לג'מבורי כללו ג'מבורי קטן יותר, EuroJam 2005, בו השתתפו 12,000 צופים מרחבי אירופה והוא התקיים באותו מקום. הניסיון הזה עזר למארגנים לנסות מספר היבטים של הג'מבורי, כולל השליטה בהגעה מסיבית כל-כך של מדינות לאזור. האספקה והמזון לג'מבורי האירופאי גם קבע שיא עולמי בתור ההזמנה הבודדת מסופרמרקט דרך האינטרנט הגדולה ביותר, כאשר המשלוח הגיע במשאיות ענקיות.
שרה ברייטמן

נעורים

שרה ברייטמן נולדה באנגליה, והייתה לבכורה מבין שישה ילדים. ברייטמן קיבלה חינוך מוזיקלי אינטנסיבי מגיל צעיר, וכבר בגיל 3 החלה ללמוד בלט.
בגיל 13 השתתפה לראשונה במחזה שהועלה בלונדון, "I and Albert", ובגיל 16 התקבלה ללהקת המחול "Pan's People" והייתה לרקדנית הצעירה ביותר בלהקה. היא הופיעה עם הלהקה בכל רחבי בריטניה. בגיל 18, הצטרפה ללהקת מחול ושירה בשם "Hot Gossip" כזמרת מובילה. עם הלהקה, הוציאה ברייטמן בשנת 1978 להיט דיסקו בשם "I Lost My Heart To A Starship Trooper" שמכר יותר ממיליון עותקים והגיע למקום השישי במצעד הבריטי.

שנות השמונים - מחזות זמר

ב-1981, נבחנה לתפקיד ג'מימה במחזמר Cats. במסגרת ההפקה פגשה לראשונה את המלחין אנדרו לויד וובר, מי שיותר מאוחר יהיה לבעלה. ב-1984, לאחר שהתגרש מאשתו הראשונה, שרה האגיל, נשא ובר את ברייטמן לאישה. ברייטמן היוותה מקור השראה ליצירותיו, והשתתפה בכמה מחזות זמר פרי עטו, כמו "Song and Dance", ו-"רקוויאם" שבו התפקיד נכתב במיוחד בשבילה, וגם הביא לה מועמדות לגראמי.
להצלחה הגדולה ביותר שלה זכתה בגילום כריסטין דא'אה, התפקיד הראשי במחזמר "פנטום האופרה", על פי סיפורו של גסטון לרו. תפקידה של כריסטין, כמו תפקידה ב"רקוויאם", נכתב במיוחד עבורה, וכשרצו להעלות את המחזמר "פנטום האופרה" בברודוויי, השתתפותה של ברייטמן בתור כריסטין דא'אה, הייתה אחד התנאים שהציב לויד וובר להעלאת המחזמר.
היא המשיכה לפתח את עצמה בתחום המוזיקלי, הן על ידי לקיחת שיעורים פרטיים בפיתוח קול, והן על ידי למידה באקדמיה המלכותית למוזיקה בלונדון.
היא הופיעה בסיבוב הופעות של שיריו של אנדרו לויד וובר ברחבי בריטניה, קנדה וארצות הברית ובמקביל בשנת 1988 היא הוציאה את האלבום The Trees They Grow So High, ושנה לאחר מכן את The Songs That Got Away.
בשנת 1990 ברייטמן ולויד וובר התגרשו.

שנות התשעים ואילך - קריירת סולו

בשנות התשעים, החלה שרה ברייטמן לעבוד על קריירת הסולו שלה בלוס אנג'לס. היא עבדה עם ההרכב הגרמני Enigma, פרויקט שזכה להצלחה רבה, וכן עבדה עם אמנים גדולים כגון חוזה קאררס "Amigos Para Siempre", ואנדראה בוצ'לי "Time to Say Goodbye".
באותן שנים היא הוציאה אלבומים רבים כגון La Luna, Eden, Timeless, Dive ועוד. בשנת 2001 הוציאה אלבום שהכיל מוזיקה אופראית והיה מורכב מאריות שונות, וכן גרסת סולו של "Time To Say Goodbye", אך האלבום זכה לביקורות שליליות. באותה השנה השתתפה בשיר "Moment of Peace". בשנת 2003 הוציאה אלבום בשם Harem, שמושפע ממוזיקה מהמזרח, שם עבדה גם עם עפרה חזה. בין היתר, יצאה לסיבוב ההופעות העולמי "La Luna World Tour".
לשלושת האלבומים La Luna, Eden ו-Harem, נלוו סיבובי הופעות שגרפו הצלחה רבה.
בינואר 2008 יצא הדיסק Symphony. בדיסק זה היא חוזרת אל שורשיה האופראיים ומבצעת בין השאר דואט חדש עם אנדראה בוצ'לי.
במקביל הופיעה ברייטמן בתפקידים קטנים במספר סרטים, בהם בתפקיד משני בסרט "ריפו! האופרה התורשתית" (2008). בשנת 2013 הוציאה את Dreamchaser, ולאחר מכן את אלבום האוסף המצליח, Gala – The Collection. בשנת 2018, הוציאה את האלבום Hymn.
המכון האוריינטלי של אוניברסיטת שיקגו

פעילות

המכון הוא מרכז פעיל למחקר המזרח הקרוב העתיק. המכון ניהל והיה שותף בחפירות ארכאולוגיות רבות במסופוטמיה. אנשי האקדמיה של המכון תרמו רבות במחקריהם להבנת המקורות להתפתחות התרבות והציוויליזציה האנושית. הכינוי הסהר הפורה הוטבע על ידי מייסד המכון ומנהלו ג'יימס הנרי ברסטד (שיש הטוענים שהוא היה המודל לדמותו של אינדיאנה ג'ונס).
אחד הפרויקטים החשובים של המכון היה השלמת מילון מקיף לשפה האכדית, הידוע בשם Chicago Assyrian Dictionary. המילון מקיף 21 כרכים. העבודה על המילון החלה בשנת 1921. בנוסף נמצאים היום בכתיבה המילונים לשפה הדמוטית המצרית והשפה החיתית.
המוזיאון של המכון מכיל ממצאים מחפירות המכון שנעשו במצרים, ארץ ישראל, סוריה, טורקיה, איראן ועיראק. אחד הממצאים החשובים אשר מוצגים במוזיאון הם "שנהבי מגידו" שהם תגליפים שנעשו בשנהב ונמצאו בתל מגידו בחפירה שהחלה על ידי המכון בשנת 1925. אוסף המוזיאון כולל גם ממצאים חשובים מפרספוליס אשר הייתה בירת הממלכה הפרסית, אוסף גדול במשקל 40 טון של ראשי פרים מדור שרוכין בירת ממלכתו של סרגון השני מאשור וכן פסל מונומנטלי של המלך המצרי תות ענח' אמון. האוסף נצבר מחפירות המכון במאה ה-19 ובמאה ה-20 רק עד שנת 1930. לאחר מכן המדינות בהן חפר המכון העבירו חוקים אשר אסרו הוצאת ממצאים מהחפירות מהמדינות בהן הם נחפרו ונמצאו.
קרסטי קליולאיד

ביוגרפיה

קליולאיד נולדה בעיר טרטו באסטוניה. עקבות גירושי הוריה, גדלה בטאלין בדחק עם אמה וסיימה את לימודיה בבית ספר תיכון שם בשנת 1987. לאחר סיום התיכון, בהשפעת אמה, התקבלה לפקולטה לביולוגיה באוניברסיטת טרטו. במהלך לימודיה התמחתה בגנטיקה. בשנת 1988 התחתנה עם טאבי טלביק (Taavi Talvik) וכמה שבועות לפני יום הולדתה ה-19 נולדה בתה הראשונה.
בשנת 1992 סיימה את לימודיה בטרטו בהצטיינות. בשנת 1998 החלה בלימודי תואר שני במנהל עסקים באותה אוניברסיטה, אותם סיימה בשנת 2001.
בשנת 1994, לאחר הולדת בנה, החלה לעבוד בתחום המכירות בסניף האסטוני של חברת סימנס. כיוון שמשכורתה כביולוגית בעבר לא הספיק למחייתה, החליטה למצוא משרה שלא בהתאם להכשרתה. בין השנים 1997-1996 הייתה מנהלת מכירות של ספקית התקשורת האסטונית (Eesti Telefon AS). בשנים 1997–1999 שימשה כמנהלת פרויקטים בתחום השקעות במיזוגים והפרטות בבנק הנזה האסטוני. בשנת 1999, הציע לה ראש הממשלה, מארט לאר, להצטרף לצוות יועציו הכלכליים. היא שימשה בתפקיד זה עד שנת 2002.
בשנים 2001–2004 שימשה כנציגת הממשלה בפרויקט הגנום האסטוני. בשנים 2004-2002 שימשה קליולאיד תחילה כראש מחלקת חשבונות של תחנת הכח "אירוּ" (Iru) ובהמשך כמנכ"לית. היא האישה הראשונה לנהל תחנת כוח באסטוניה. משנת 2002 הגישה בערוץ הרדיו "קוקו"  תוכנית ראיונות שבועית בשעות הצהריים. בשנת 2004, כאשר אסטוניה הצטרפה לאיחוד האירופי היא מונתה לתפקיד מבקרת חשבונות (Auditor) ונציגת אסטוניה בבית המשפט האירופי לביקורת. משנת 2011 ועד בחירתה לנשיאות כיהנה קליולאיד כיושבת ראש מועצת המנהלים של אוניברסיטת טרטו. בסתיו 2011 הציע ראש הממשלה, יוהאן פארטס, למנות את קליולאיד לתפקיד יו"ר מפלגת IRL. לבסוף, הרעיון לא התממש.

הבחירות לנשיאות אסטוניה

אף אחד מן המועמדים המקוריים לנשיאות, בהם שרת החוץ לשעבר מרינה קליורנד וראש הממשלה לשעבר סים קאלאס, לא זכו ברוב הנדרש בבחירות שנערכו באוגוסט ובספטמבר 2016. לאחר שלוש הצבעות בפני הפרלמנט ושתי הצבעות בפני אספת הבוחרים לא נמצא מועמד מוסכם לנשיאות. קליולאיד הועלתה כמועמדת בעקבות פנייתו של יו"ר הפרלמנט האסטוני והסכמתה למועמדות. ב-27 בספטמבר הציעו חברי המועצה הבוחרת את קליולאיד בפני הפרלמנט כמועמדת לתפקיד הנשיא. בשביל שתאושר מועמדותה לנשיאות אסטוניה היא הייתה זקוקה ל-68 מתוך 101 קולותיהם של חברי הפרלמנט האסטוני. ב-30 בספטמבר הביעו 90 מחברי הפרלמנט תמיכה במועמדות. ב-3 באוקטובר נבחרה בקולותיהם של 81 מחברי הפרלמנט ללא התנגדויות (17 חברי פרלמנט נמנעו בפתק לבן). היא הושבעה לנשיאות ונכנסה לתפקידה ב-10 באוקטובר 2016.

השקפותיה

קליולאיד הגדירה את עצמה בתור "שמרנית-ליברלית". היא מחזיקה בדעות ליברליות בנושאים חברתיים כמו זכויות להט"ב והגירה. לעיתים קרובות היא מפרסמת מאמרי דעה באתרי אינטרנט אסטוניים. בשנים 2004-2001 הייתה קליולאיד חברה במפלגת Pro Patria Union (שהתמזגה למפלגת IRL). אך היא העדיפה לא להתמודד בבחירות עם מינויה לבית המשפט האירופי לביקורת ב-2004 פרשה מחברותה במפלגה.

חיים אישיים

קליולאיד נישאה לראשונה ב-1988, עם תחילת לימודיה באוניברסיטה וילדה באותה שנה את בתה עוד בטרם מלאו לה 19 שנים, וב-1993 היא ילדה את בנה השני. היא התגרשה מבעלה הראשון ב-1998 והיא נשואה בשנית לגאורגי-רנה מקסימובסקי, מהנדס תקשורת במקצועו, ולהם שני ילדים. השניים חיים בזוגיות משנת 1999.
יואב ג'ראפי

קריירה

ג'ראפי גדל במחלקת הנוער של הפועל כפר סבא, וב-20 בינואר 2012 ערך את הופעת הבכורה שלו בקבוצה הבוגרת של המועדון, כשנכנס כמחליף בניצחון 3–1 נגד מכבי אום אל-פחם במסגרת הליגה הלאומית. בעונת 2012/2013 צורף באופן רשמי לסגל הקבוצה הבוגרת, שימש כשוער שני ורשם 4 הופעות בליגה, אך בסיום העונה ירדה הקבוצה לליגה א'.
בקיץ 2013 חתם ג'ראפי במועדון ספורט אשדוד, אך לא שותף במשחקי הקבוצה בעונת 2013/2014, ובספטמבר 2014 הושאל להפועל רעננה. ב-14 בפברואר 2015 ערך את הופעת הבכורה שלו בקבוצה ובליגת העל, כשנכנס כמחליף בניצחון 3–1 על מכבי נתניה, ובסך הכל שותף בשני משחקי ליגה בעונת 2014/2015.
לקראת עונת 2015/2016 חזר ג'ראפי למ.ס. אשדוד, לאחר שירדה לליגה הלאומית. ג'ראפי ערך 17 הופעות ליגה בעונה זו, אשר בסופה העפיל עם הקבוצה בחזרה לליגת העל, וב-11 ביולי 2016 חתם לחמש שנים במועדון. בעונת 2016/2017 הפך לשוער הראשון הקבוצה של הקבוצה, אך ביולי 2017 שבר את ידו במהלך מחנה האימונים של הקבוצה, וחזר לשחק רק כעבור ארבעה חודשים. בעונת 2018/2019 היה שותף מרכזי במסע ההישרדות של הקבוצה, שניצחה 5 מתוך 6 משחקי הפלייאוף התחתון ושרדה בליגת העל בזכות ניצחון במחזור האחרון, למרות ששהתה במשך רוב העונה מתחת לקו האדום.
לקראת עונת 2019/2020 חתם ג'ראפי לארבע שנים בקבוצת הפועל תל אביב. ב-27 ביולי 2019 ערך את הופעת הבכורה שלו במועדון, בהפסד 1–2 להפועל רעננה בגביע הטוטו. וב-26 באוגוסט 2019 ערך את הופעת הבכורה שלו בליגה בתיקו 0-0 נגד מכבי נתניה.
צבי הירש הורוביץ (פרנקפורט)

הרב צבי הירש הלוי הורוביץ (פולין 1730, פרנקפורט דמיין - כ"ז באלול, תקע"ז (1817)), רב העיר פרנקפורט דמיין, ומחבר ספרים.

ביוגרפיה

נולד בפולין לר' פנחס הלוי הורוביץ, מחבר ספר ההפלאה.
משנתמנה אביו לרב העיר פרנקפורט, התלווה אליו בנו, ועמד לימינו בניהול הישיבה בפרנקפורט ובאמירת שיעורים בה. נודע בחריפותו ועמקותו בלימוד התלמוד. עמד במשא ומתן הלכתי עם רבים מגדולי דורו ובהם ר' עקיבא איגר וגיסו ובן דודו צבי יהושע הורוביץ מטורנא.
עם פטירת אביו, נתמנה לשבת תחתיו כרב העיר, וכראש הישיבה במקום, ובתפקיד זה כיהן עד יום פטירתו. בספרו "לחמי תודה" יש הד למצב הרוחני הירוד של העיר, ולהשפעת תנועת ההשכלה והאמנציפציה על הרמה הדתית של העיר. הוא מוחה בבני העיר על החלפת יום השבת ביום ראשון, נטישת בית הכנסת עד כי היה קשה למצוא מניין לתפילה, ניסיון לביטול מצוות שונות כמו מצוות סוכה ואף נלחם כנגד מגמה שלא לישא אשה.
ח'רבת כויזבה

ח'רבת כויזבה היא חורבה ארכאולוגית במזרח הרי יהודה.
החורבה נמצאת כ-2 ק"מ דרומית מזרחית לכפר אלערוב, על גבול מדבר יהודה, ברום של כ-860 מטרים מעל פני הים.
למרגלות החורבה מספר מעיינות, שלאורכם שרידי בריכות קדומות. מעיינות אלו מהווים מקור המים הראשי לאמת הערוב, אשר סיפקה יחד עם אמת הביאר את המים לאמת המים הרומית לירושלים.
בספר דברי הימים נזכרים ברשימת בני שבט יהודה "אַנְשֵׁי כֹזֵבָא".